На основу члана 31. став 2. Одлуке о правима на финансијску подршку породици са децом („Службени лист Града Новог Сада“, бр. 30/10, 45/10 и 10/12), Градска управа за социјалну и дечију заштиту расписује

**ЈАВНИ КОНКУРС**

за доделу средстава из буџета Града Новог Сада за организацију манифестације

„Дечја недеља“ на територији Града Новог Сада за 2015. годину, под називом

„Подршка породици – најбоља подршка деци!“

I. Расписује се Јавни конкурс за доделу средстава из буџета Града Новог Сада за организацију манифестације „Дечја недеља“ на територији Града Новог Сада, која се организује сваке године, у првој недељи октобра, ради подстицања и организовања разноврсних културно-oбразовних, рекреативних и других манифестација посвећених деци и предузимања мера за унапређење друштвене бриге о деци и породици.

II. Средства за реализацију програма из тачке I. овог јавног конкурса, обезбеђена су Одлуком о буџету Града Новог Сада за 2015. годину ("Службени лист Града Новог Сада", бр. 68/14 и 32/15), у укупном износу од **1.600.000,00** динара.

III. Право учешћа на Јавном конкурсу имају установе, организације и удружења чије је седиште на територији Града Новог Сада, чији циљеви оснивања су у области социјалне и дечије заштите, развијања и промовисања дечијег стваралаштва и сл. и који имају искуство у организовању манифестације „Дечја недеља“ на територији Града Новог Сада.

IV. Пријава на Јавни конкурс се може преузети на интернет презентацији Града Новог Сада (www.novisad.rs) или у Градској управи за социјалну и дечију заштиту, Нови Сад, Жарка Зрењанина 2, канцеларија 46, II спрат.

V. Учесник Јавног конкурса, на обрасцу пријаве, подноси програм који садржи:

1. Опште податке подносиоца пријаве:

* назив, седиште, матични број, порески идентификациони број и шифру делатности,
* податке о особи одговорној за реализацију програма,
* друге податке у складу са обрасцем пријаве.

2. Опште податке о програму:

* назив, значај и циљеви програма,
* подаци о циљној групи на коју се програм односи и очекивани резултати,
* основне активности, број учесника, време и место реализације,
* партнери на спровођењу програма и њихов допринос реализацији програма.

3. Финансијски план – буџет програма:

* Преглед појединачних трошкова који се предвиђају програмом, са износом средстава неопходних за реализацију активности и спецификацијом износа средстава из сопствених прихода, средстава буџета Града Новог Сада и других извора.

4. Друге податке у складу са обрасцем пријаве на Јавни конкурс.

VI. Уз пријаву учесник Јавног конкурса подноси:

- фотокопију решења о упису у регистар,

- фотокопију оснивачког акта (статута),

- фотокопију финансијског извештаја учесника конкурса достављеног надлежним државним органима за претходну годину.

VII. Пријаве на Јавни конкурс подносе се у затвореној коверти у Писарници Градске управе за опште послове, Трг слободе 1, Нови Сад. Уз Пријаву на јавни конкурс, доставља се и пријава са Анексом 1. и 2., у електронској форми на компакт диску. На коверти обавезно назначити следећи текст: **" ЗА КОНКУРС - НЕ ОТВАРАТИ".**

VIII. Пријаве на јавни конкурс подносе се од **10. до 20. августа 2015. године**.

IX. Неблаговремене и непотпуне пријаве, пријаве послате факсом или електронском поштом, као и пријаве које нису оверене печатом и потписом овлашћеног лица и које нису

у складу са конкурсном документацијом неће се разматрати.

X. Конкурсна документација се не враћа.

XI. Поступак Јавног конкурса спровешће Комисија за стручну процену и избор програма организовања манифестације „Дечја недеља“ на територији Града Новог Сада.

XII. Комисија за стручну процену и избор програма организовања манифестације „Дечја недеља“ на територији Града Новог Сада, код оцењивања програма приспелих по овом јавном конкурсу, руководиће се следећим критеријумима и приоритетима у области социјалне и дечије заштите у Граду Новом Саду, и то:

* прецизно наведени учесници и план активности,
* постојање јасно формулисаних циљева и циљне групе,
* постојање повезаности циљева и активности,
* постојање капацитета и искуства учесника конкурса за реализацију активности из програма,
* иновативност програма којом се доприноси унапређењу друштвене бриге о деци и породици
* економичност буџета програма,
* усклађеност предложеног буџета програма са планираним активностима,
* допринос програма унапређењу стања у области у којој се програм реализује,
* законитост коришћења средстава из буџета Града Новог Сада учесника конкурса, за програме који су реализовани у години која претходи години у којој се расписује јавни конкурс,
* број деце - учесника програма и обухваћеност различитих узрасних и друштвених група деце (како културних и етничких, тако и социјално осетљивих група као што су деца са сметњама у развоју, ромска деца...),
* промоција развијања вештина и талената код деце, и подстицање стваралаштва свих група деце,
* промоција превенције породичног насиља, насиља над децом и безбедног окружења,
* усмереност садржаја предложених програма на вредности мултикултуралности и инклузије и на развијање еколошке свести код деце,
* заступљеност међусекторске сарадње у организацији и реализацији програма (удружења грађана, установе, појединци, и други),
* примереност и приступачност простора за реализацију програма,
* стварање подстицајне средине дружењем деце са познатим ствараоцима из различитих области живота и рада, (културе, спорта, науке, разних заната и других делатности),
* временска одрживост програмских активности, стварање и усвајање нових вредности,
* отвореност и доступност деци јавних институција из разних делатности (култура, образовање, здравство, спорт, социјална заштита, запошљавање..)

XIII. Комисија за стручну процену и избор програма организовања манифестације „Дечја недеља“ на територији Града Новог Сада може учеснику Јавног конкурса предложити да изврши одређене измене поднетог програма, у погледу садржаја, извођача или средстава за реализацију програма.

XIV. Листа програма за организацију манифестације „Дечја недеља“ на територији Града Новог Сада за 2015. годину, биће објављена на званичној интернет презентацији Града Новог Сада (www.novisad.rs).

Учесници конкурса имају право да, у року од три дана од дана објављивања листе програма, изврше увид у поднете пријаве на јавни конкурс, односно имају право приговора.

Одлуку о приговору доноси Комисија за стручну процену и избор програма организовања манифестације "Дечја недеља" на територији Града Новог Сада, у року од 15 дана од дана његовог пријема, и одлука Комисије је коначна.

XV. Комисија за стручну процену и избор програма организовања манифестације „Дечја недеља“ на територији Града Новог Сада дужна je да у року од 30 дана од дана истека рока за подношење пријава на конкурс, достави Градској управи за социјалну и дечију заштиту извештај о спроведеном поступку конкурса.

По пријему извештаја Комисије, Градска управа доставља Градоначелнику Града Новог Сада предлог програма организатора манифестације, као и износ средстава из буџета Града Новог Сада за реализацију програма.

Градоначелник Града Новог Сада одобрава програм и утврђује износ средстава за његову реализацију.

XVI. Укупно одобрена средства за реализацију програма преносе се организатору, на основу уговора који са организатором закључује начелник Градске управе за социјалну и дечију заштиту.

Организатор је дужан да у року од 30 дана од дана реализације програма за који су одобрена средства из буџета Града Новог Сада, поднесе Градоначелнику и Градској управи извештај о његовој реализацији.

XVII. Јавни конкурс објавити у "Службеном листу Града Новог Сада" и на интернет презентацији Града Новог Сада (www.novisad.rs).

РЕПУБЛИКА СРБИЈА   
АУТОНОМНА ПОКРАЈИНА ВОЈВОДИНА

ГРАД НОВИ САД

ГРАДСКА УПРАВА ЗА СОЦИЈАЛНУ И В.Д. НАЧЕЛНИКА

ДЕЧИЈУ ЗАШТИТУ

Број: XIII-1648/2015 Небојша Крезовић

Дана: 10.08.2015.

NOVI SAD